Diari Oficial de la Generalitat Valenciana


Sumari del DOGV 9409, del 22-08-2022 (2022/7556)

Acord de suspensió de llicències de l'atorgament i de l'admissió a tràmit de les llicències urbanístiques per a les instal·lacions de producció d'energia elèctrica fotovoltaica. Referència PLA2022000015.
-----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9409

Data del DOGV
:   22-08-2022

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2022/7556


Data del document
:   04-08-2022

Organisme emissor
:   Ajuntament d'Alacant

Tipus de document
:   Anunci

Descriptors 

:   * Alacant
    * administració local
    * pla d'urbanisme

Acord de suspensió de llicències de l'atorgament i de l'admissió a tràmit de les llicències urbanístiques per a les instal·lacions de producció d'energia elèctrica fotovoltaica. Referència PLA2022000015. [2022/7556]  
El Ple de l'Ajuntament, en la sessió ordinària celebrada el dia 28 de juliol de 2022, ha adoptat l'acord de suspensió de llicències de l'atorgament i de l'admissió a tràmit de les llicències urbanístiques per a instal·lacions de producció d'energia elèctrica fotovoltaica, i ha resolt:  
  
  
Primer. Suspendre, l'atorgament i admissió a tràmit de les llicències que es puguen sol·licitar per a la implantació d'instal·lacions d'energia fotovoltaica, amb la finalitat d'estudiar la reforma de l'ordenació urbanística d'aquests usos en el PGOU.  
La suspensió acordada tindrà una duració màxima de dos anys per a aquelles zones de sòl no urbanitzable comú en les quals la cartografia de capacitat agrològica del sòl de l'Institut Cartogràfic Valencià definisca com molt alta i alta la seua capacitat agrològica, o en aquelles que, sent la seua capacitat moderada, l'Ajuntament justifique mitjançant acord plenari la necessitat d'aplicar un règim de protecció agrícola. També es podran suspendre llicències si l'ajuntament justifica mitjançant informe la possible degradació de l'entorn paisatgístic pròxim a usos residencials o d'alt valor de rellevància local.  
No obstant això, en el termini de tres mesos, l'ajuntament haurà d'iniciar el procediment de modificació del planejament en la forma prevista en l'article 51.  
Si no es fera, quedarà automàticament alçada la suspensió de llicències excepte per als àmbits de molt alta i alta capacitat agrològica.  
  
  
Segon. L'àmbit de la suspensió afecta exclusivament aquells terrenys classificats pel PGMO vigent com no urbanitzable comú inclosos en àmbits i entorns de protecció dels elements tant naturals com paisatgístics inclosos en el Catàleg d'espais i béns protegits actualment en tramitació, així com les àrees definides en la cartografia de l'Institut Cartogràfic Valencià amb alta i molt alta capacitat agrològica.  
  
Respecte de l'abast de la suspensió, la suspensió es refereix a llicències per a la implantació d'instal·lacions d'energia fotovoltaica.  
La suspensió no afectarà les instal·lacions per a autoconsum, amb o sense excedent.  
Així mateix, queda en suspens l'atorgament de cèdules de garantia urbanística, tal com estipula l'article 246.3 del Decret legislatiu 1/2021, de 18 de juny, del Consell d'aprovació del text refós de la Llei d'ordenació del territori, urbanisme i paisatge i l'expedició de certificats de compatibilitat urbanística.  
  
Tercer. La suspensió requerirà per a la seua eficàcia la publicació en el Diari Oficial de la Generalitat Valenciana, indicant l'àmbit i el tipus de llicències afectades.  
  
Quart. Remetre el present acord a la Direcció General d'Indústria i a la Direcció General d'Ordenació del Territori i Paisatge, de la Generalitat Valenciana, perquè se'n prenga coneixement i tinga efectes en la tramitació dels expedients emparats en el Decret llei 14/2020, de 7 d'agost, de mesures per a accelerar la implantació d'instal·lacions per a l'aprofitament d'energies renovables per l'emergència climàtica i la necessitat urgent de reactivació econòmica.  
  
Cinqué. Publicar la present resolució, mitjançant la inserció d'edictes, en la pàgina web de l'Ajuntament i en el Diari Oficial de la Generalitat Valenciana.  
  
Contra l'acord de suspensió de l'atorgament de llicències urbanístiques es podrà interposar, potestativament, un recurs de reposició en el termini d'un mes davant el mateix òrgan que el va dictar, o impugnar-se directament davant la jurisdicció contenciosa administrativa en el termini de dos mesos, a partir de la publicació de l'acord, fent-se constar que una vegada interposat el recurs de reposició no es podrà formular cap recurs contenciós administratiu fins que aquell siga resolt expressament o se n'haja produït la desestimació presumpta.  
  
Alacant, 4 d'agost de 2022.- El sotssecretari accidental: Francisco Joaquín Montava Moltó.